Boerekos met 'n Twist: January 2017
Maandag, 30 Januarie 2017
Roosblaar konfyt / stroop
Hierdie resep kan tweeledig gebruik word. Die eerste opsie is daarom soos ‘n stroop te berei sonder pektien. Die eindproduk gaan loperig, amper stroperig voorkom. Die tweede opsie is om jou eie tuisgemaakte appel pektien by te voeg sodoende ’n meer jellierige eindproduk te kry. Verder moet die stroop ook die geur van roos bevat en daarom as jy nie roosblare in die hande kan kry wat heerlik ruik nie, kan jy die geur inbring deur bietjie rooswater by die mengsel wat kook te voeg. Onthou hoe donkerder die rose hoe meer kleur...ek het onlangs wit blare gebruik en bietjie kappertjie blomme bygesit en as bo laag vir kaaskoek gebruik. Was amper feetjie mooi gewees. So speel met eetbare blommetjies.
Kortom: die eindproduk sal nie nadelig beïnvloed word as jy die rooswater of pektien uithaal nie. Die keuse bly joune watter konsistensie (dikte) die eindproduk moet wees. So...kom ons begin.
500 g (2 ½ k) witsuiker
500 g (2 k) water
200 g (5 k ongeveer) roosblare met sterk geur, goed gespoel
¼ t (1 mℓ) rooswater (opsioneel as rose sterk reuk het, is dit nie nodig nie)
30 mℓ (2 e) vars suurlemoensap
*125 mℓ tuisgemaakte pektien (opsioneel indien jy net stroop wil maak)
*sien les by volgende skakel om Appel pektien te kook..Baie maklik en vinnig en kan gevries word: http://boerekostwist.blogspot.co.za/2016/03/tuisgemaakte-pektien.html
Nee ongeveer 150 g (¾ k) suiker en voeg dit by die blare. Vryf baie liggies met jou vinger punte die korrels van die suiker teen die blare, sodoende die geure en kleure te ontsluit. Die blare sal effens gekneus lyk en dit is die doel.
Verhit die water en giet oor blare. Dreineer die vog wat afkom en plaas terug in kastrol en hou blare eenkant. Verhit die rooswater en voeg die res van die suiker saam en roer totdat die suiker kristalle opgelos het. Was die kante van die kastrol met skoon water af. Die mengsel mag nog nie kook nie. Sodra al die kristalle opgelos is kook die stroop vir 5 minute en voeg dan die roosblare by. Kook die mengsel vir 30 minute.
Na 30 minute sal jy merk dat die roosblare nie meer bo dryf nie en eweredig versprei...hull krimp. Voeg dan die suurlemoensap, rooswater en pektien by. Kook weer vir 5 minute.
Bottel in steriele skoon warm bottels en seel dadelik. Draai die bottels op hul koppe sodat waterdamp op die einde eweredig kan versprei en skimmel voorkom wat op die oppervlakte kan vorm voorkom.
Geniet met skons, roomys, gewone yoghurt, vla, stoop oor koeke, kaaskoek...die lys hou nie op nie.
Bron: Annelien Pienaar, 2017, www.bosenberggeustfarm.co.za
Hoeveelheid: 450 mℓ konfyt.
Posted by Annelien Pienaar at 17:57:00
Saterdag, 28 Januarie 2017
Italian meringue botterversiersel
Hierdie versiersel neem bietjie tyd en tegniek. Moenie kommer, sodra jy hierdie resep een keer deur gewerk het, sal dit kinder speletjies wees die tweede keer. Hierdie is die perfekte versiersel vir warm dae as jy koek moet maak wat vervoer moet word of selfs vir tuis en die koek nie in die yskas wil stoor nie. Hierdie versiersel smelt nie!
Kom ons begin. Onthou jy kan maklik brand, so indien jy nie 'n staanmenger het nie en met 'n handmenger klits, kry iemand wat kan help om die kastrol vas te hou. Belê in 'n suiker termometer sodat jy akkuraat kan werk.
125 mℓ (½ k) water
5 medium eierwitte
50 g (¼ k) witsuiker - vir meringue
230 g (1 k) botter, klein blokkies van 2cm x 2cm
5 ml geurmiddel van keuse
Smelt die 200 g (1 k) witsuiker met water en kook tot 118 ˚C. MOENIE die mengsel roer nie, skud net die kastrol!
Sodra die stroop 110 ˚C bereik, begin die eierwitte klits tot sagte punt stadium en voeg die 50 g (¼ k) witsuiker by en klits verder tot styf.
Sodra die suiker stroop 115 ˚ C bereik, haal van hitte af en kontrolleer die temp om nie oor 118 ˚ C te gaan nie. Plaas die kastrol in koue kraanwater as dit 118 ˚ C bereik het om te verhoed dat die suikerstroop brand.
Voeg die stroop in ’n dun straaltjie by die meringue terwyl die menger aan is. Die menger se stelling moet op medium wees. Voeg laaste geursel en kleurmiddel by.
Klits die mengsel vir 20 minute totdat dit koeler as kamertemperatuur is. Voeg dan die botter klontjie vir klontjie by, die mengsel sal lyk of dit skif, hou net aan dit sal weer glad word.
Hoeveelheid: 48 cupcakes en 2 groot koeke
Posted by Annelien Pienaar at 18:54:00
Die eerste keer toe ek Halva eet kon ek nie mooi my brein om die smaak en tekstuur kry nie. Dit was iets wat ek nog nooit geëet het nie en tog absoluut verslawend. Dit het 'n fudge tekstuur met die smaak van sesame saad. Jy kan self die tahini maak deur sesam saad te rooster en dan self te maal. Ek het een met heuning en kaneel geproe en iewers het die smaak van sitrus sterk deurgekom.
Hierdie resep wat ek gee is ‘n basiese resep en jy kan regtig met die geure speel in die vorm van fyngemaalde speserye en geurmiddels. Jy kan die pasta wat jy maak in vorms druk, in 'n pan uitgooi en vormpies druk of net in blokkies sny. Lekker speel en geniet die reis.
50 g glukose stroop
2.5 mℓ (½ t) fyn kaneel
15 mℓ (1 e) fyn suurlemoenskil
1 ½ k tahini
5 ml vanielje geursel of 1 peul geskraap
Voer ’n bakplaat van ongeveer 20cm x 20cm uit met bakpapier en spuit goed.
Voeg die suiker, glukose stroop, water en suurlemoenskil in kastrol en roer oor medium hitte en bly roer totdat die suiker opgelos het. Laat die mengsel kook sonder om te roer totdat dit 120 ℃ meet op ‘n suiker termometer.
Plaas die tahini, vanielje en sout in ‘n mengbak van ‘n staan klitser en klits om romerig te word op medium spoed en ho aan klits. Voeg die warm stroop in ‘n baie dun straaltjie by die bewegende lem en hou so aan totdat al die stroop in geklits is. Oppas, om te brand. Meng die mengsel vir ’n minuut totdat jy sien dit trek los van die kante van die mengbak. As jy te veel klits maak jy sandsuiker...sou hou die mengsel baie, baie mooi dop.
Skep die mengsel dadelik in die voorbereide pan en druk plat. Laat goed afkoel tot kamertemperatuur voordat jy dit sny.
Stoor in lugdigte houer.
1. Vervang ½ k suiker met ½ k heuning.
2. Voeg 1 k warm nuete by voordat jy uitskep.
3. Kardamom fyngemaal is heerlik saam met hierdie resep
Bron: Annelien Pienaar, 2017, www.bosenbergguestfarm.co.za
Posted by Annelien Pienaar at 19:18:00
Tuistafel deur Errieda du Toit
So kom die dag in Desember 2016 en die lang verwagte boek van Errieda du Toit op my voorstoep afgelewer word! Maar tyd vir Tuistafel die resepte boek lees was daar nie gewees en so bêre ek die boek vir my af dag. Die af dag kom nie, die boek is nog netso geseël in die pakkie. Ek het myself die bederf van my lewe beloof en dit is om vir een hele dag lank net te sit...tee te drink, koek te eet en boek te lees. So kom Januarie en boek se kind het verdwyn...
Ek soek die hele huis deur maar min dring dit tot my deur ek moet dalk net begin vra of iemand nie die pakkie gesien het nie. My man glimlag skaam en vertel dat sussie die pakkie beet gekry het. Hy maan my om nie met sussie te raas nie, maar eerder te vra of sy nie dalk vir my haar nuwe “storie boek” wil kom wys nie. Kyk, ek frons toe woes! Hoe nou?
Slaaptyd kom en ek sit by sus in die kamer. Ek op die wiegstoel en wipneus onder die komberse. Ek vra haar na haar nuwe “storie boek” en sy spring kiertsregop en met groot ogies vra sy of ek kwaad is. Ek lag en verseker vir haar daar is nie moeilikheid nie. Sy haal so ewe die boek heel onder in haar kas uit die boeties se albaster bak uit. Let wel...die albasters was ook weg...nou is dit gevind! Sy bring die boek vir my en ek vra haar watter soort storie boek dink sy is dit. “Mammie, vir die kinders wat hou van kos...soos met Winnie the Pooh en Rabbit...mammie, kyk die wortels!” Ek wil huil so mooi en raak is haar beskrywing van Errieda se boek. So lees ons nog gereeld saans uit tannie Errieda se boek. Sy het na die pragtige sketse van Roelien Booysen gekyk en aangeneem dit is vir kinders...maar vir hierdie mamma is dit ook mooi...maar op ‘n inspirerende vlak.
Die sketse nooi jou uit om die een na die ander bladsy om te blaai en na nog ‘n juweeltjie te soek. Ons twee het tannie Errieda se Rysvlokkiekoekies gebak en genade ek moes die belustigheid intoom hou...dit is lekkerder as lekker.
Dankie, Errieda vir die pragtige boek met al sy mooi verhale. Die uitbeeld van kos waarmee jy grootgeword het en teer oomblikke met geliefdes. Tuistafel is reeds tuis in die Pienaar huis en sal vir jare nog uit hom kook. Die resepte is prakties, keurig en vol verassings met wonderlike kombinasies van geure. Voorwaar ‘n boek om in jou versameling te hê...
Ps: Ek is gek oor die voorblad!
Groete Annelien Pienaar!
Posted by Annelien Pienaar at 21:34:00
Maandag, 16 Januarie 2017
Toor met Hoender deur Karen Hart
Toor met Hoender...die titel sê sommer als! Karen Hart is die redakteur van Kuier tydskrif en uit haar pen het vele resepte al gevloei. Ek dink die feit dat Karen haar resepte deel sonder voorbehoud en dit as nalatenskap beskou...maak haar ’n ongelooflike mens. Die volgende woorde haal ek aan van Karen sodat julle ‘n kykie in die siel van Toorkombuis kan kry: “Iemand vra my waarom deel ek my resepte. Ek het nie kinders nie, dis my nalatenskap dié.”
Die resepte in hierdie boek bevat rand-rekker-idees en vir die huisgesin uiters prakties en ekonomies. Die gebruik van kruie en speserye het my opgeval en dit is keurig in elke dis ingewerk om die beste uit die hoender te kry. Ek is baie opgewonde oor al die kinkels en toor gedagtes wat in elke resep ingewerk is en voor waar ’n fees vir die tuis kok. Verder is daar vir die tuis kok aangedui hoe lank die disse neem om voor te berei en wat vir my as mamma en werkende vrou sommer baie struikelblokke uit die pad gaan skuif.
Hoender Kiep teen die koue is ‘n resep in Toor met Hoender wat dadelik my oog getref het en besef het dat hierdie dis paar wonderlike variasies kan kry. Daarvoor kan julle die boek aanskaf om te sien watter oulike wenke Karen bygesit het. Ek het my eie kinkel ingebring waar ek my dis in die Prut pot gemaak het. Binne 4 ure was die kos op die tafel. Die resepte het elkeen so 'n mooi beskrywende naam...ek het geval vir die vars gemmer in Hoender Kiep teen die koue!
Hoender Kiep teen die koue
3 groot uie, gekap
250 g sampioene, in kwarte (Annelien se kinkel)
3 groot knoffeltoontjies, gekneus en gekap
1 rooi brandrissie, pitjies en naatjies verwyder
3 cm vars gemmer, geskil en fyngekap
3 e sjerrie
3 t matige kerriepoeier (gaan loer op bl. 20 hoe
om jou eie te maak)
’n hand vol vars kerrieblare (opsioneel)
’n hand vol sultanas
13 gedroogde appelkose, gesnipper
7 dadels, ontpit en gesnipper
1 k hoenderaftreksel (sien bl. 22)
’n hand vol gekapte koljanderblare
Verhit die olie en botter in ’n swaarboompot en braai die ui tot sag en deurskynend. Voeg die knoffel, brandrissie en gemmer by en braai vir nog ’n paar minute.
Voeg die hoenderstukke in sarsies by en braai almal alkant goudbruin.
Gooi die sjerrie by en sprinkel die kerriepoeier en -blare oor. Roer goed en voeg die vrugte en hoenderaftreksel by. Maak dig toe en laat prut oor lae hitte vir ongeveer 40 minute tot die hoender begin sag word. Annelien se kinkel: plaas dan al die bestanddele behalwe koljander blare in die Prutpot en laat kook vir 3-4 ure. Roer dan koljander blare by en bedien.
Geur na smaak, strooi die koljanderblare oor en laat prut vir nog 20 minute. Die sous moenie afkook nie, anders sal die geure te sterk wees.
Skep die hoenderstukke met ’n gaatjieslepel op ’n opdienbord. Skep ’n klein bietjie sous oor die hoender en bedien die res apart.
Bron: Karen Hart, Toor met Hoender, 2017, Uitgewer: Human en Rosseau.
Posted by Annelien Pienaar at 18:34:00
Cous-cous en Botterskorsie slaai
Cous-cous is my noodhulp vir 'n situasie wat kits slaai benodig. Ek noem dit my alles-in-een slaai: stysel, groente, olie en neute. My kinders is dol oor die slaai en ek pak gereeld vir hulle kosblikke vir na skool met sport en aktiwiteite. Gesond en heilsaam.
1 ½ k cous-cous
1 t geelsout (resep op blog) of enige ander gegeurde sout
1 t vars gemaalde swart peper
400 g gaar botterskorsie blokkies
1 k kersie tamaties
5 basillie blare
3 e balsamiese asyn
Plaas cous-cous in ’n bak en roer die olyfolie, knoffel en geelsout by. Voeg die koppie kookwater by en roer goed deur. Bedek met kleefplastiek en laat eenkant staan vir 5 minute. Roer goed deur sodat vlokkies skei.
Voeg die res van die bestanddele by mekaar en roer goed. Voeg dan by die cous-cous en roer goed deur. Bedien louwarm of koud.
Heerlik om te laat vir die volgende dag. Kan bedien word met een van die slaaisouse in ons sous argiewe. Die yoghurt sous is heerlik.
Posted by Annelien Pienaar at 21:44:00
Woensdag, 04 Januarie 2017
Heel- of fyn Vye konfyt
Die resep is geskik vir vye wat begin sag word tot baie sagte vye. Jy kan met hierdie resep heel halwes en heel vye kook of fyn vyekonfyt. Al wat ek wel voorstel vir die kook van die fyn vye is daarom vooraf fyn te maal. Jy kan dit sommer met die voedselverwerker fynmaak of grof kap met die hand. Verder word alles op dieselfde manier gekook.
1 kg vye, skoongemaak en gesny na keuse
800 g witsuiker, lou gehou in die oond...dit help die suiker vinniger oplos
2 k warm water
1 t sitroensuur of 4 e suurlemoensap, vars gedruk
1 gemmer toontjie, geskil en in dun skyfies gesny
Maak die vye vooraf skoon en sny soos verlang.
Plaas water in diep kastrol en voeg verhitte suiker by. Roer die suiker oor baie lae hitte sodat die suiker kristalle kan oplos. Maak baie seker die kante van die kastrol het geen suiker kristalle op nie. Jy kan die deksel van die kastrol opsit sodat die stoom in die kastrol die suiker laat oplos vir ongeveer 5 min. Of jy kan met ‘n kwassie wat in water gedoop is die kante van die kastrol afwas. Maar baie belangrik dat die mengsel nie mag kook voordat die suiker opgelos het nie.
Plaas die vyeblaar en gemmer in die kokende water. Voeg dan die vye handjie vol op ‘n slag by sonder dat die stroop ophou kook. Hou so aan totdat al die vye in is. Kook dan die vye op ’n hoë hitte. Terwyl die vye kook skep die skuim af, sonder om stroop saam te skep met ‘n soplepel. Die vrugte sal deurskynend word as dit reg is vir bottel...verder sal die stroop ook aansienlik minder word. Sodra jy merk dat die stroop soos melk wil begin borrels maak en lyk of dit rollend kook voeg dadelik die suur by en roer goed deur.
Haal kastrol van hitte af en laat 5 minute staan om af te koel. Bottel in warm gesteriliseerde flesse en seël dadelik. Die staan van die vye voordat dit gebottel word, voorkom dat vrugte styg. Draai die bottels op hul deksels en laat so afkoel. Die rede vir die omdraai is: daar vorm damp wanneer die produk afkoel. Hierdie damp is vog waarin mikroörganismes maklik kan groei. Sodra jy die bottel wel omdraai as dit afgekoel het, sal die water deur osmose met die suiker oplos en eweredig versprei. Jy sal nooit weer ’n groen skilletjie op jou produk kry as jy oopmaak.
Bron: Annelien Pienaar se BKT Toetskombuis, 2017, www.bosenbergguestfarm.co.za
Resep toetser: Hanru Pienaar
Hoeveelheid: 4 x 375ml botteltjies
Posted by Annelien Pienaar at 11:43:00
Dinsdag, 03 Januarie 2017
Lae Vet Yoghurt slaaisous / doopsous
Hierdie reseppie is uiters ekonomies en hou vir 4 weke in die yskas. Dit word met vetvrye yoghurt en lae vet maynnaise gemaak. Heerlik as slaaisous of as doopsous. Die vars smaak van suurlemoenskil kom heerlik deur.
Dankie aan Keramiek kunstenaar Diana Ferreira vir haar ongelooflike mooi bakkies! Besoek haar by Facebook om meer te sien van haar handewerk.
250 ml (1 k) vet vrye yoghurt
30 ml (2 e) lae vet mayonnaise
125 ml (1/2 k) lae vet melk
30 ml (2 e) gerasperde suurlemoenskil
30 ml (2 e) dill tippies
Meng al die bestanddele saam en stoor in lugdigte houer.
Hoeveelheid: 350 ml ongeveer
Posted by Annelien Pienaar at 17:11:00
Labels: Slaaie, Sous